
Gyermekszívsebészeti post-thoracotomiás fájdalomcsillapítás ESP blokkal versus direkt sebinfiltrációs kanüllel

Bevezetés
A gyermekszívsebészeti thoracotomiás műtétek után a megfelelő fájdalomcsillapítás megrövidítheti az intenzív osztályos kezelést. Fájdalom esetén a légzőmozgás intenzitása csökkenhet a műtétet követően. A regionális fájdalomcsillapítási technikák alkalmazása csökkenti a szisztémás fájdalomcsillapító gyógyszerek igényét. Intézetünkben is bevezetésre került az erector spinae plane (ESP) blokk, valamint a hagyományos direkt sebvonalba helyezett infiltrációs kanül alkalmazása is. A vizsgálatunk célja e két regionális fájdalomcsillapítási módszer összehasonlítása.
Módszerek
Prospektív, randomizált vizsgálatot végeztünk a Gottsegen György Országos Kardiovaszkuláris Intézet Gyermekszívsebészeti osztályon 56 thoracotomián átesett beteg bevonásával (0-19 év). A betegeket véletlenszerűen két csoportba osztottuk: 28 beteg esetén az aneszteziológusok által behelyezett ESP kanülön (1. csoport), másik 28 betegnél direkt sebinfiltrációs kanülön (2. csoport) keresztül adott lokális analgetikum segítségével csillapítottuk a posztoperatív fájdalmat. A kezelés hatékonyságát a bázis fájdalomcsillapításon felül adott extra NSAID és opiát, illetve a légzőmozgás hatékonysága (posztoperatív atelectasia, posztoperatív lélegeztetés ideje) alapján vizsgáltuk.
Eredmények
A vizsgált betegek életkorának medián értéke az 1.csoportban 6 év (0-13), a 2.csoport 4,5 év (0-19) volt. Az NSAID1 és ópiát2 szükségben a 2 csoport között nem volt szignifikáns különbség (p1=0,421; p2=0,789), a posztoperatív atelectasia előfordulásában sem találtunk szignifikáns különbséget (p=0,99). A lélegeztetési órák között a két csoportban szignifikáns különbséget véltünk felfedezni. 1.csoport lélegeztetési óráinak medián értéke 6 óra (0-10), míg a 2.csoport medián értéke 8 óra (0-144), p=0,001.
Megbeszélés
A két csoportnál a legtöbb vizsgált paraméterben statisztikai különbséget nem találtunk, ami arra enged következtetni, hogy a két módszer a fájdalmat hasonló effektivitással csökkenti, de a lélegeztetési idő közötti szignifikáns eltérés mögötti okok további vizsgálatot igényelnek.



